Nincs újabb gyanú a kiskérődzők pestise betegségre

A Zala vármegyei kiskérődzők pestise (KP) kitörések kapcsán elrendelt intézkedések hatékonynak bizonyultak: a hatóságok a széleskörű vizsgálatok során hetek óta nem állapítottak meg újabb gyanús esetet. A kedvező eredményeknek köszönhetően sor került néhány korábban elrendelt intézkedés feloldására. A hatóság mindazonáltal továbbra is kéri a gazdálkodók fokozott figyelmét, a betegség gyanújának felmerülése esetén pedig a szolgáltató vagy hatósági állatorvos azonnali értesítését. Ehhez rendelkezésre áll a Nébih 24 órában hívható ZöldSzáma (+ 36-80/263-244) is.

Az országos főállatorvos által korábban elrendelt intézkedések közül az alábbiak feloldására került sor:

A Zala vármegyében található kiskérődzőt tartó vadasparkok, állatsimogatók, falumúzeumok újra fogadhatnak látogatókat.

Ismét lehetséges Magyarország korlátozás alá nem eső teljes területén a kiskérődzők vásárokba történő bevitele, valamint kiskérődző kiállítások rendezése.

A betegség újabb behurcolásának megelőzése érdekében továbbra is tilos Romániából juh- és kecskeszállítmányok magyarországi rendeltetési címre történő beszállítása! Emellett a kiskérődzőkre továbbra is forgalmi korlátozás vonatkozik a Zala és Vas vármegyei érintett területeken. A védő- és megfigyelési körzeteket ábrázoló országos térkép, a Zala vármegyét érintő térképrészlet, valamint a korlátozás alatt álló területek megtekinthetők a Nébih oldalán.

Az intézkedések és a területi korlátozások feloldására – a hatályos uniós szabályok szerint – legkorábban április elején kerülhet sor. A betegség által okozott közvetlen és közvetett károk mérséklése érdekében a Nébih továbbra is kéri az állattartók, élőállat-kereskedők és -szállítók felelős magatartását és együttműködését az állategészségügyi hatóságokkal. Minden érintett közös érdeke a betegség terjedésének sikeres megakadályozása és a további járványkitörések megakadályozása!

Sajtókapcsolat:

* +36 70 436 0384
* nebih@nebih.gov.hu

Eredeti tartalom: Nemzeti Élelmiszerlánc-biztonsági Hivatal

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/19411/nincs-ujabb-gyanu-a-kiskerodzok-pestise-betegsegre/